*Melléklet a …/2017. sz. Képv. test. határozathoz*

**HASZONKÖLCSÖN-SZERZŐDÉS**

amely létrejött egyrészről **Kiskőrös Város Önkormányzata** *(Székhely: 6200 Kiskőrös, Petőfi Sándor tér 1., képviseli: Domonyi László Mihály polgármester)* mint az ingatlan tulajdonosa ***(a továbbiakban: Kölcsönadó)***, másrészről **Magyar Máltai Szeretetszolgálat** *(Székhely: , törzskönyvi száma: , adószáma: , statisztikai számjele: képviseli: ),* mint kölcsönvevő ***(a továbbiakban: Kölcsönvevő) (felek együttesen a továbbiakban: Szerződő Felek)*** között az alulírott napon és helyen, az alábbi feltételek mellett:

1. Kiskőrös Város Önkormányzata – a Polgári Törvénykönyvről szóló 2013. évi V. törvény 6:357. §-a alapján, valamint a /2017. számú Képviselő-testületi határozat alapján – a Magyar Máltai Szeretetszolgálat részére haszonkölcsönbe adja az Önkormányzat törzsvagyonát képező és kizárólagos tulajdonában lévő, Kiskőrös belterületi 2481. hrsz-on nyilvántartott, természetben 6200 Kiskőrös, Árpád utca 8. szám alatt lévő ingatlan 13,85 m2 alapterületű – a szerződés mellékletét képező alaprajzon megjelölt – irodahelyiségét minden hét hétfői és szerdai napján.
2. Kölcsönvevő az 1. pont szerint kölcsönvett helyiséget kizárólag közérdekű – foglalkoztatási tanácsadással összefüggő célokra használhatja.
3. Kölcsönvevő az 1. pontban biztosított jogát az épület, valamint a hozzá tartozó helyiségek rendeltetésszerű használatának, valamint a szerződésnek megfelelően, továbbá a rendes gazdálkodás szabályai szerint köteles gyakorolni.
4. Szerződő Felek megállapodnak, hogy a Kölcsönadó a fentiekben nevesített helyiséget 2017. február 01. napjától 2022. január 31. napjáig ingyenesen Kölcsönvevő használatába adja.
5. Szerződő Felek megállapodnak abban, hogy a kölcsönvett ingatlan használatával felmerült költségek viselését a Kölcsönvevőtől a Kölcsönadó átvállalja. Ennek megfelelően a Kölcsönadó kötelezettséget vállal arra, hogy fizeti a helyiség közüzemi díjait, valamint az ingyenes használat időtartama alatt felmerülő egyéb terheket.
6. Szerződő Felek megállapodnak, hogy az épületrész hasznos alapterülete 223,85 m2, mely külön mérőórával ellátott. Az épületrész tényleges közüzemi díjának megtérítésére az épületrészt használók között, az általuk használt irodahelyiségek alapterületére figyelemmel négyzetméter-arányosan, továbbá a közösen használt helyiségek – közlekedők, mosdóhelyiségek, konyha – alapterületének arányos megosztására tekintettel történik. Ennek megfelelően az 1. pontban meghatározott irodahelyiségre – 13,85 m2 – figyelemmel arra, hogy kölcsönvevő az irodahelyiségeket heti kettő alkalommal használja és a közösen használt helyiségekre eső villamosenergia közüzemi díj mértéke az épületrész tényleges fogyasztásának 3 %-a. Szerződő Felek megállapodnak, hogy a vételezett és a ténylegesen elfogyasztott villamos energia díjának tekintetében a számlát negyedévente Kölcsönadó állítja ki és a Kölcsönadó a kiszámlázott díjat átutalással teljesíti Kölcsönadó Kereskedelmi & Hitel Banknál vezetett 10400621-00027753-00000008 számú számlájára.
7. Szerződő Felek megállapodnak, hogy a fűtés és a vízfogyasztás közüzemi számláinak fizetésére Kölcsönvevő megállapodást köt Kiskőrös Város Önkormányzata Egészségügyi, Gyermekjóléti és Szociális Intézményéve, tekintettel arra, hogy fenti szolgáltatókkal a közüzemi szerződést az intézmény kötötte meg.
8. Jelen szerződés a határozott idő elteltével minden további jognyilatkozat vagy jogcselekmény nélkül hatályát veszti. Ilyen esetben a szerződés nem alakul át határozatlan idejű jogviszonnyá.
9. A rendeltetésszerű használatot, a megállapodásban foglalt kötelezettségek teljesítését, a közérdekű célok megvalósítását, valamint a helyiség kihasználtságát a Kölcsönadó a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvényben foglalt feltételekkel, előzetes bejelentést követően jogosult ellenőrizni.
10. Kölcsönvevő az ingatlant – ha jelenlegi foglalkoztatást elősegítő tanácsadói feladatellátása megszűnik, vagy az a feladatai ellátásához szükségtelenné válik – rendeltetésszerű használatra alkalmas állapotban köteles a Kölcsönadónak visszaadni. Kölcsönvevő kötelezettséget vállal arra, hogy a Kölcsönadót erről haladéktalanul, írásban értesíti.
11. Kölcsönvevő köteles gondoskodni az ingyenes használatba adott helyiség takarításáról, tisztán tartásáról és a keletkezett nem háztartási szemét elszállításáról.
12. Kölcsönvevő az ingyenes használati jogának gyakorlását harmadik személy részére nem adhatja át.
13. Kölcsönvevő a kizárólagos használatában lévő helyiség karbantartásáról, belső felújításáról, elektromos és egyéb berendezésének, felszerelésének javításáról, felújításáról és cseréjéről a saját költségére köteles gondoskodni. Kölcsönvevő az ingyenesen használt helyiség vonatkozásában átalakítási és a helyiség eredeti rendeltetését megváltoztató építési munkákat csak a tulajdonos előzetes írásbeli hozzájárulásával végezhet. Ez az engedély azonban nem pótolja az ezzel összefüggő egyéb szakhatósági engedélyeket.
14. Szerződődő Felek rögzítik, hogy amennyiben Kölcsönadó az ingatlanon beruházási, felújítási munkákat eszközöl, úgy Kölcsönvevő előzetes írásbeli értesítését követően azt tűrni köteles, ezen időtartamra Kölcsönadó csereingatlant nem ajánl fel.
15. Szerződő Felek megállapítják, hogy az ingyenes használatba adott ingatlan a megállapodás megkötésekor a biztonságtechnikai és tűzvédelmi előírásnak megfelel. Jelen megállapodás időtartama alatt a hatósági előírások betartása, esedékes érintésvédelmi vizsgálatok elvégzése Kölcsönvevő feladata és saját költségére történik.
16. Kölcsönadó a szerződést írásban felmondhatja, ha Kölcsönvevő a szerződésben vállalt vagy jogszabályban előírt egyéb lényeges kötelezettségét nem teljesíti.
17. Szerződő felek rögzítik, hogy az épületek energetikai jellemzőinek tanúsításáról szóló 176/2008. (VI. 30.) Korm. rendelet értelmében a Kiskőrös belterület 2481. hrsz-ú ingatlan energetikai jellemzőiről 2016. július 26. napján elkészült HET-00462631 számú, az ingatlan energetikai besorolása „GG” kategóriába eső tanúsítvány másolata, jelen haszonkölcsön szerződés mellékletét képezi.
18. Jelen szerződésben nem szabályozott kérdésekben Szerződő Felek a Polgári Törvénykönyvről szóló 2013. évi V. törvény és a nemzeti vagyonról szóló 2011. évi CXCVI. törvény rendelkezéseit tekintik irányadónak.

Jelen haszonkölcsön-szerződést a Szerződő Felek elolvasás után, mint akaratukkal mindenben megegyezőt, 4 példányban helybenhagyólag írták alá.

Kiskőrös, 2017. január .

Kiskőrös Város Önkormányzata, Magyar Máltai Szeretetszolgálat,

mint kölcsönadó képviseletében: mint kölcsönvevő képviseletében:

 Domonyi László Rigóné Kiss Éva

 polgármester Dél-alföldi Régió ügyvezetője

Ellenjegyzem:

 dr. Turán Csaba

 jegyző

Melléklet: Kiskőrös, Árpád u. 8. ingatlan alaprajz

